PIRMOSIOS INSTANCIJOS TEISMO (apeliacinių skundų kolegija) SPRENDIMAS
2008 m. birželio 18 d.
Byla T‑164/07 P
Asa Sundholm
prieš
Europos Bendrijų Komisiją
„Apeliacinis skundas – Viešoji tarnyba – Pareigūnai – Tarnybinės veiklos vertinimo ataskaita – Vertinimas už 2003 metus – Teisė į gynybą – Nepriimtinas apeliacinis skundas – Nepagrįstas apeliacinis skundas“
Dalykas: Apeliacinis skundas, pateiktas dėl 2007 m. kovo 1 d. Europos Sąjungos tarnautojų teismo (antroji kolegija) sprendimo Sundholm prieš Komisiją (F‑30/05, Rink. VT p. I‑A‑1‑0000 ir II‑A‑1‑0000) panaikinimo.
Sprendimas: Atmesti apeliacinį skundą. Asa Sundholm padengia savo ir šioje byloje Komisijos patirtas bylinėjimosi išlaidas.
Santrauka
1.      Pareigūnai – Vertinimas – Tarnybinės veiklos vertinimo ataskaita – Teisė į gynybą – Apimtis
(Pareigūnų tarnybos nuostatų 43 straipsnis)
2.      Apeliacinis skundas – Pagrindai – Per apeliacinį procesą pirmą kartą pateiktas pagrindas – Nepriimtinumas
(Teisingumo Teismo statuto 51 straipsnis)
1.      Pagal Komisijos įtvirtintą vertinimo sistemą teisių į gynybą apsaugos principo pažeidimu nelaikomas apeliacinio vertintojo
konsultavimasis su vertintoju ar vertinamo pareigūno kolegomis nepradedant su juo rungimosi principu pagrįstos diskusijos
tiek, kiek taip gauta informacija nesiskiria nuo tos, kuria pagrįstas ankstesnis vertintojo ir ataskaitos tvirtintojo vertinimas,
arba, jei taip yra, apeliacinis vertintojas neketina ja pasinaudoti pareigūno atžvilgiu.
(žr. 28 ir 29 punktus)
Nuoroda: 2007 m. lapkričio 20 d. Pirmosios instancijos teismo sprendimo Ianniello prieš Komisiją, T‑308/04, Rink. VT p. I‑A‑1‑0000 ir II‑0000, 73 punktas.
2.      Pirmosios instancijos teisme teiginys, kad Tarnautojų teismo išvada yra klaidinga remiantis skirtingomis faktinėmis aplinkybėmis
nei tos, kuriomis vadovaujantis šio teismo buvo prašoma priimti sprendimą, prilygsta naujo pagrindo, kuriuo išplečiamas ginčo
dalykas ir kuris negali būti pirmą kartą pateiktas apeliacinėje instancijoje, pateikimui. Taigi apeliacinės instancijos teismas
yra kompetentingas tik ištirti pirmojoje instancijoje nagrinėtų pagrindų teisinį vertinimą.
(žr. 41 ir 42 punktus)
Nuoroda: 2007 m. vasario 1 d. Teisingumo Teismo sprendimo Sison prieš Tarybą, C‑266/05 P, Rink. p. I‑1233, 95 punktas ir jame nurodyta teismo praktika.